Document ID: 32007D0363

32007D0363
L 138/24
SLUŽBENI LIST EUROPSKE UNIJE
21.05.2007.
ODLUKA KOMISIJE
od 21. svibnja 2007.
o smjernicama za pomoć državama članicama u pripremi jedinstvenog integriranog višegodišnjeg nacionalnog plana kontrola predviđenog Uredbom (EZ) br. 882/2004 Europskog parlamenta i Vijeća
(priopćena pod brojem dokumenta C(2007) 2099)
(Tekst značajan za EGP)
(2007/363/EZ)
KOMISIJA EUROPSKIH ZAJEDNICA,
uzimajući u obzir Ugovor o osnivanju Europske zajednice,
uzimajući u obzir Uredbu (EZ) br. 882/2004 Europskog parlamenta i Vijeća od 29. travnja 2004. o službenim kontrolama koje se provode radi provjere pridržavanja propisa o hrani i hrani za životinje, te pravila o zdravlju i dobrobiti životinja (1), a posebno njezin članak 43. stavak 1.,
budući da:
(1)
Uredba (EZ) br. 178/2002 Europskog parlamenta i Vijeća od 28. siječnja 2002. o utvrđivanju općih načela i uvjeta zakona o hrani, osnivanju Europske agencije za sigurnost hrane te utvrđivanju postupaka u područjima sigurnosti hrane (2), propisuje temelj za osiguranje visoke razine zaštite zdravlja i interesa potrošača u vezi s hranom.
(2)
Uredbom (EZ) br. 882/2004 utvrđuju se opća pravila za obavljanje službenih kontrola koje Zajednica ili nadležno tijelo država članica provodi radi provjere pridržavanja propisa o hrani za životinje i hrani te pravila o zdravlju i zaštiti životinja.
(3)
Člankom 41. Uredbe (EZ) br. 882/2004 propisuje se da svaka država članica mora pripremiti jedinstveni integrirani višegodišnji nacionalni plan kontrola kako bi se osigurala učinkovita provedba članka 17. stavka 2. Uredbe (EZ) br. 178/2002, o pravilima zdravlja i dobrobiti životinja i članka 45. Uredbe (EZ) br. 882/2004 (nacionalni plan kontrola).
(4)
Svrha je nacionalnih planova kontrola i uspostaviti čvrst temelj da inspekcijske službe Komisije mogu provoditi kontrole u državama članicama.
(5)
Člankom 27.a Direktive Vijeća 2000/29/EZ od 8. svibnja 2000. o zaštitnim mjerama od unošenja u Zajednicu organizama štetnih za bilje ili biljne proizvode i od njihova širenja unutar Zajednice (3) propisuje se da se članci od 41. do 46. Uredbe (EZ) br. 882/2004 o nacionalnim planovima kontrola, godišnjim izvješćima, te kontrolama Zajednice u državama članicama i trećim zemljama, primjenjuje, prema potrebi, kako bi se osigurala učinkovita provedba navedene Direktive.
(6)
Člankom 42. Uredbe (EZ) br. 882/2004 utvrđuju se načela za pripremu nacionalnih planova kontrole, a posebno općih informacija sadržanih u njima.
(7)
Člankom 43. Uredbe (EZ) br. 882/2004 propisuje se da Komisija izrađuje smjernice o nacionalnim planovima kontrole kako bi se, između ostalog, promicao dosljedan, sveobuhvatan i integriran pristup službenim kontrolama koje obuhvaćaju sve sektore i sve faze lanca hrane za životinje i hrane, uključujući uvoz i unos u Zajednicu hrane za životinje i hrane, te provjerilo pridržavanje zakonodavstva o hrani i hrani za životinje, zdravlju životinja i dobrobiti životinja (smjernice).
(8)
Člankom 43. Uredbe (EZ) br. 882/2004 također se propisuje da nacionalni planovi kontrola moraju uzeti u obzir smjernice. Smjernice nisu obvezujuće, ali služe za pružanje korisnih uputa državama članicama u provedbi navedene Uredbe. Osim toga, člankom 43. također se posebno utvrđuje svrha i sadržaj smjernica u pogledu nacionalnih planova kontrola.
(9)
Člankom 45. Uredbe (EZ) br. 882/2004 propisuje se da Zajednica redovito obavlja revizije u državama članicama, uglavnom radi potvrđivanja da se službene kontrole provode u skladu s nacionalnim planovima kontrola te u skladu sa zakonom Zajednice.
(10)
Određena pitanja mogu se razviti samo u svjetlu iskustva stečenog u provedbi nacionalnih planova kontrola, iz revizija koje su obavila nadležna tijela u državama članicama u skladu s člankom 4. stavkom 6. Uredbe (EZ) br. 882/2004, te od strane stručnjaka Komisije, na temelju članka 45. navedene Uredbe, kao i iz informacija uključenih u godišnja izvješća koja podnose države članice na temelju članka 44. navedene Uredbe. Stoga je primjereno upotrijebiti „postupan” pristup pri razvoju smjernica.
(11)
Sukladno tome, smjernice navedene u ovoj Odluci trebaju se usredotočiti na elemente nacionalnih planova kontrola koji se moraju uvesti u državama članicama kako bi se zadovoljili minimalni zahtjevi Uredbe (EZ) br. 882/2004, a posebno zahtjevi članka 42. kojim se utvrđuju načela za pripremu nacionalnih planova kontrola. Smjernice trebaju također osigurati temelj za kontrole Zajednice u državama članicama.
(12)
Daljnje smjernice koje se odnose na posebna pitanja, prema potrebi, mogu se kasnije postupno razviti u svjetlu iskustva.
(13)
Smjernice kojima se utvrđuju kriteriji za provođenje revizija predviđenih člankom 4. stavkom 6. i člankom 43. stavkom 1. točkom i. Uredbe (EZ) br. 882/2004 utvrđene su u Prilogu Odluci Komisije 2006/677/EZ od 29. rujna 2006. o određivanju smjernica kojima se propisuju kriteriji za provođenje revizija u skladu s Uredbom (EZ) br. 882/2004 Europskog parlamenta i Vijeća o službenim kontrolama koje se provode radi provjere pridržavanja propisa o hrani i hrani za životinje te pravila o zdravlju i dobrobiti životinja (4).
(14)
Smjernice kojima se utvrđuju struktura i informacije sadržane u godišnjem izvješću koje države članice dostavljaju Komisiji, kako je predviđeno člankom 44. Uredbe (EZ) br. 882/2004, treba usvojiti kasnije.
(15)
Komisija, nakon zaprimanja i pregledavanja nacionalnih planova kontrola i u svjetlu iskustva država članica u provedbi Uredbe (EZ) br. 882/2004 prati smjernice utvrđene u ovoj Odluci te, ako je potrebno, ažurira ih.
(16)
Mjere predviđene u ovoj Odluci u skladu su s mišljenjem Stalnog odbora za prehrambeni lanac i zdravlje životinja,
DONIJELA JE OVU UREDBU:
Članak 1.
Smjernice predviđene člankom 43. stavkom 1. Uredbe (EZ) br. 882/2004 koje se uzimaju u obzir u višegodišnjem nacionalom planu kontrola predviđenom člankom 41. navedene Uredbe (nacionalni plan kontrola) navedene su u Prilogu ovoj Odluci.
Članak 2.
Ova je Odluka upućena državama članicama.
Sastavljeno u Bruxellesu 21. svibnja 2007.

Labels: 0
17
15
6